VATT:n lausunto valtionhallinnon tietoturvallisuuden kehitysohjelmasta

VATT:n kannanotot ja ehdotukset kehitysohjelman sisältöön, toimenpiteisiin, painotuksiin ja toimeenpanoon

Tietoturvallisuuden kehittämisessä ja koordinoinnissa suuntaus konsernitason ohjaukseen on kannatettavaa. VATT:n kaltaiset pienet virastot voivat tällöin tukeutua yhteiseen viitekehikkoon ja normistoon. Keskeisiä kysymyksiä etenkin pienten yksiköiden näkökulmasta ovat sekä rahallisten että henkilöstöresurssien riittävyys vaativassa muutosprosessissa. Esimerkiksi VIP:in kautta saataviin tietoturva- ja konsulttipalveluihin tukeutuminen käytännön toimenpiteissä lienee varteenotettavin vaihtoehto.

VATT:n nykyiset edellytykset ja valmiudet kehittämisohjelman toimeenpanoon ja yhteistyöhön

VATT:lla on tällä hetkellä minimaaliset ICT -henkilöresurssit (yksi virkamies), joten VIP-yhteistyö ja siihen liittyvät tietoturvatyön ostopalvelut tai muut viraston ulkopuoliset resurssit ovat välttämättömiä, jotta kehitysohjelman ja tietoturvatasot -hankkeen vaatimuksista voidaan selvitä.

Kehitysohjelman hyödyt VATT:n kannalta tavoitetilassa

Keskitetysti johdettu konsernihallinto ja yhteiset linjaukset ja normistot luovat selkeät puitteet omalle tietoturvatyölle. Tavoitetilassa hallinnonalan yhteiset tekniset ratkaisut ja ohjelmistoratkaisut helpottavat perustietoturvatyötä ja mahdollistavat tutkimuskeskuksen olemassa olevien resurssien paremman allokoinnin ydinprosessien kehittämiseen.

Kehitysohjelman toimeenpanon edellyttämät toimenpiteet sekä resurssi- ja kustannusvaikutukset VATT:ssa

Keskeiset kehitysohjelman edellyttämät toimenpiteet VATT:ssa ovat alkuvaiheessa tietoturvayhteistyön aloittaminen VIP:n kanssa ja resurssikysymysten selvittäminen. Alustavan arvion perusteella tietoturvahanke edellyttäisi 0,5 – 1 htv henkilöresurssina ja n. 10 000 – 15 000 € vuositasolla konsultointi- ja järjestelmäkustannuksina.

VATT:n ilmoitukset organisaation omista osallistumisista hankkeisiin ja kehityskohdetason valtiotasoisen yhteistyön toteuttamiseen sekä kohdekohtaiset yhteyshenkilöt.

VATT:n tietohallintoon ja tietoturvallisuuteen liittyvissä asioissa yhteyshenkilönä toimii tietohallintopäällikkö Raimo Hintikka, puh. 040 304 5567, 
raimo.hintikka@vatt.fi.